ททท. มั่นใจ 10 ธันวาคมนี้  นักท่องเที่ยวต่างชาติเข้าไทย ครบ 10 ล้านคน ตามเป้าหมาย
นายยุทธศักดิ์ สุภสร ผู้ว่าการการท่องเที่ยวแห่งประเทศไทย(ททท.) กล่าวว่า ตั้งแต่เดือนมกราคม – 5 ธันวาคม 2565 ประเทศไทยให้การต้อนรับนักท่องเที่ยวแล้ว จำนวน 9.78 ล้านคน  (ข้อมูลจากสำนักงานตรวจคนเข้าเมือง ณ วันที่ 5 ธันวาคม 2565) และคาดว่าในวันที่ 10 ธันวาคมนี้ จะมีจำนวนนักท่องเที่ยวต่างชาติสะสมถึง10 ล้านคน ครบตามที่ ททท. ได้ตั้งเป้าหมายไว้ สอดรับปีท่องเที่ยวไทย 2565-2566 (Visit Thailand Year 2022 – 2023 : Amazing New Chapters) สะท้อนความสำเร็จในการพลิกฟื้นการท่องเที่ยวปี 2565 ตอกย้ำภาพลักษณ์ประเทศไทย ถือเป็นจุดหมายปลายทางยอดนิยมของนักท่องเที่ยวทั้งในตลาดระยะใกล้และระยะไกล ประกอบกับ ททท. เตรียมเฉลิมฉลองโอกาสพิเศษนี้ด้วยการจัดกิจกรรม “Amazing Thailand 10 Million Celebrations” ททท. จะเชิญผู้มีส่วนเกี่ยวข้องทั้งภาครัฐ ภาคเอกชน มาร่วมกิจกรรมในครั้งนี้ เพื่อการต้อนรับนักท่องเที่ยวที่อบอุ่น สร้างความประทับใจแก่นักท่องเที่ยวและเป็นการแสดงถึงความพร้อมของทุกพื้นที่ โดยการจัดพิธีต้อนรับและมอบของที่ระลึกแก่นักท่องเที่ยวทุกคนในเที่ยวบิน  หรือช่วงเวลาที่กำหนด ณ ท่าอากาศยาน 7 แห่ง ได้แก่ ท่าอากาศยานสุวรรณภูมิ ท่าอากาศยานดอนเมือง ท่าอากาศยานอู่ตะเภา ท่าอากาศยานเชียงใหม่ ท่าอากาศยานภูเก็ต ท่าอากาศยานกระบี่ และท่าอากาศยานสมุย และ 2 ด่านชายแดนทางบก ได้แก่ ด่านพรมแดนหนองคาย และด่านพรมแดนสะเดา รวมถึง ททท. ยังเตรียมมอบของขวัญพิเศษแก่นักท่องเที่ยวผู้โชคดีที่สุด ณ ท่าอากาศยานสุวรรณภูมิด้วย